ग्रेनेडासँग बार्सिलोनाको पुनरागमन बराबरी
किशोर खेलाडी लामिन यमलले बार्सिलोनाका लागि स्पेनी ला लिगामा गोल गर्ने कान्छो खेलाडीको कीर्तिमान बनाएका छन् ।
म्याड्रिड — किशोर खेलाडी लामिन यमलले बार्सिलोनाका लागि स्पेनी ला लिगामा गोल गर्ने कान्छो खेलाडीको कीर्तिमान बनाएका छन् ।उनको त्यस प्रदर्शनको मदतले बार्सिलोनाले आइतबार दुई गोलले पछाडि रहेको स्थिति उल्टाउँदै ग्रेनेडालाई २–२ को बराबरीमा रोकेको छ । यमलले १६ वर्ष ८७ दिनको उमेरमा गोल गरे र यससँग बार्सिलोनाको पुनरागमन सुरु भएको हो ।खेल सकिन पाँच मिनेट अगाडि सर्जियो रोबर्टोले निर्णायक बराबरी गोल गरे । ग्रेनेडाका लागि ब्रायन जारागोजाले दुई गोल गरेका थिए । यस बराबरीपछि बार्सिलोनाको २१ अंक भएको छ र तेस्रो स्थानमा छ । रियल म्याड्रिड २४ र जिरोना २२ अंकमा शीर्ष दुई स्थानमा छन् ।अंक तालिकाको चौथो स्थानमा रहेको एटलेटिको म्याड्रिडले अर्को खेलमा रियल सोसिडाडलाई २–१ ले हरायो । यस्तै, लास पाल्मासले भिल्लारियलमाथि २–१ कै जित रच्यो ।